Opdatering: Den 44-årig, der omtales i artiklen, er fundet død den 6. november. Nordsjællands Politi leder stadig efter den 44-årig nordjyske mand, der har været savnet siden 14. oktober, hvor han sidst gav livstegn fra sig. Det var hans datter Nanna Elisabeth Sørensen, der er bosiddende i Aabybro, som havde modtaget et opkald fra sin far, der er depressiv og derfor været i behandling. - Jeg kunne ikke besvare opkaldet der, så jeg prøvede at ringe tilbage til ham en time efter, hvor han ikke svarede. Det er jeg selvfølgelig rigtig træt af i dag, fortæller Nanna Elisabeth Sørensen. Først tænkte nordjyden ikke over det, men så ringede hendes farmor. - Min farmor ringede til mig om søndagen og spurgte, om jeg havde hørt fra min far henover weekenden, hvilket jeg ikke havde. Så min farmor ringede til det sted, min far var i behandling. De kunne ikke rigtig oplyse noget, da de har tavshedspligt, men de kunne fortælle, at han ikke havde været der siden fredag, forklarer Nanna Elisabeth Sørensen. Tog sagen i egen hånd Familien kontaktede Nordsjællands Politi samme dag, og de satte en eftersøgning i gang - dog først efter flere dage. Derfor valgte Nanna Elisabeth Sørensen at tage sagen i egen hånd. - Vi er bare rigtig desperate, og vil gerne have vores far, bror, søn og så videre tilbage. Vi tænkte at Facebook var en god vej frem, da alle jo mere eller mindre har det, siger hun og fortsætter: - Vi har valgt at lave en dusør, fordi vi tænker, at det er nemmere, at få folk i snak, når der er noget at vinde. Det kunne have været hvilket som helst beløb. Men det er selvfølgelig mange penge, og det er jo også, fordi vi er desperate for at få ham tilbage, konstater hun om beløbet på 25.000 kr. Depressiv Gennem en lang periode havde Nanna Elisabeth Sørensen og hendes familie lagt mærke til at faren virkede mere trist end normalt. Noget familien har kæmpet med før. - Vi har flere gange forsøgt at få ham indlagt eller taget hånd om via psykiatrien i Aalborg, hvor han er blevet afvist gang på gang, fordi man mente, at han ikke var syg nok, fortæller Nanna Elisabeth Sørensen, og forklarer yderligere. - Vi kontaktede senest psykiatrien weekenden inden han forsvandt, men her var svaret, at det ophold, han var i gang med, var den bedste løsning, fortæller Nanna Elisabeth Sørensen, der ikke ønsker at lægge skyld på nogen, men som alligevel har tænkt meget over det. TV2 Nord har været i kontakt med Psykiatrien i Region Nordjylland om manden, og de skriver følgende i en kort kommentar: - Da der er tale om en personsag, kan Psykiatrien i Region Nordjylland ikke udtale sig om den konkrete sag, lyder det altså fra Region Nordjylland. Den 44-årig mand havde været på ophold på Sjælland i små to måneder og havde blot én måned igen. - Meningen var, at han ville tage et andet sted efter for at komme 100% ud af det, forklarer Nanna Elisabeth Sørensen. Langt væk og magtesløs Den 44-årig bor i Nørresundby, men behandlingstedet, hvorfra han forsvandt ligger på Sjælland. - Vi føler os magtesløse. Havde det været Nordjylland, kunne vi selv køre rundt og lede. Det hele er bare meget uhåndgribeligt. Politiet leder stadig efter manden med patruljer og hunde, men der er intet nyt i sagen ifølge Nanna Elisabeth Sørensen.

Referat:
En 44-årig nordjysk mand er savnet på 12. dag, så nu udlodder familien en stor dusør.